Zásahy hliadok MsP v 41. týždni 
	V týždni od 5. októbra do 11. októbra 2009 preverovali hliadky mestskej polície v hlavnom meste 2299 udalostí. Medzi nimi bolo aj 244 takých, ktoré po overení hliadkami priamo na mieste sa ukázali ako neopodstatnené.
	Medzi opodstatnené porušenia však patrili priestupky proti bezpečnosti a plynulosti v cestnej premávke a tých zistili a riešili hliadky mestskej polície 1166. Na vyhradených parkovacích miestach bez vedomia majiteľov týchto miest svoje vozidlá zaparkovalo 92 vodičov.
	V oblasti porušení pravidiel verejného poriadku zistili mestskí policajti v sledovanom týždni 24 priestupkov. Na telefonáty, v ktorých občania poukazovali na prípady rušenia nočného pokoja zasahovali 19 krát a šesť prípadov sa týkalo nedodržania stanovených prevádzkových hodín v kaviarenských a reštauračných zariadeniach.
	Značnú časť priestupkov opäť tvorili porušovania všeobecne záväzných nariadení napríklad o čistote a poriadku – 152 zistení, ako aj konzumácie alkoholických nápojov na verejných priestranstvách – 137 porušení. Majitelia psov prispeli do minulotýždňových zásahov hliadok mestskej polície 44 krát.
	V rozpore so zásadami ambulantného predaja a trhového poriadku sa správalo 20 trhovníkov. Prípady obťažovania okoloidúcich žobrákmi sa vyskytli 9 krát a o 25 priestupkov sa postarali fajčiari nerešpektujúc zákon na ochranu nefajčiarov. V zóne s dopravným obmedzením sa stalo 214 priestupkov a v pešej zóne Starého Mesta ich bolo 13.
	Na miestne úrady stanice mestskej polície nahlásili 13 vozidiel, ktoré vykazovali známky autovrakov a ich bývalých majiteľov tieto autá už prestali zaujímať. 
Štatistika mestskej polície ďalej hovorí, že najviac priestupkov sa stalo na Námestí slobody a to 70. Blokovacie zariadenia na nesprávne parkujúce vozidlá nasadili hliadky v 684 prípadoch a po odtiahnuté vozidlá si na parkoviská odťahovacích služieb muselo zájsť 131 vodičov.